暗示黑哨?森林指控VAR球證係盧頓球迷
2024年04月22日 13:00
東網電視
更多新聞短片
森林輸波後降班危機嚴重。
諾定咸森林喺周六(21日)英超護級大戰,作客0比2不敵愛華頓,輸波後繼續排尾4(26分),領先尾3嘅盧頓1分。森林今場輸波爭議性十足,佢哋有3個12碼事件,都被球證同VAR否決,賽後森林罕見發出聲明,指控VAR球證艾治維係護級對手盧頓嘅球迷,暗示佢係因為幫助愛隊而做出不利森林嘅判決。
今場3個爭議12碼事件,都關維拉老將艾舒利楊格事,包括禁區內踢跌雷拿、伸手擋波以及從後撞跌赫臣奧杜爾,但全部都被「放生」。森林賽後發聲明譴責:「3個極差判決──3個12碼都冇畀,完全唔能夠接受。球會賽前已向PGMOL(英國職業裁判員公司)警告,VAR球證係盧頓球迷,但佢哋並冇換人,我哋嘅耐性已被多次挑戰,森林會考慮可以採取乜嘢行動。」
森林今季多次成為爭議判決受害者,球會早前請到前英超球證卡頓保做顧問,負責同PGMOL溝通,但成效麻麻,上月聯賽就因球證錯判公正球被利物浦絕殺。《The Athletic》報道,PGMOL話事人韋比表示,卡頓保賽前未有提出更換VAR球證要求,只提及森林領隊紐奴可能會喺記者會,公開艾治維係盧頓球迷嘅事。
根據英超球證條例,所有球證需要向PGMOL申報佢哋支持嘅球隊,而球證唔會被安排執法相關球隊同佢哋競爭對手嘅比賽。據報PGMOL正調查森林嘅聲明內容,森林或會因不當言論被處分。